Eesti Energia otsustas täna hommikul peatada nädalaks töö Estonia kaevanduses, sest hommikuse seisuga on 12 kaevurit saanud koroonaviiruse diagnoosi. Kokku on testitud 18 kaevanduse töötajat, kuue testi tulemus oli negatiivne.
Estonia kaevandus peatab koroonaviiruse tõttu nädalaks töö
Enefit Kaevanduste juht Andres Vainola ütles, et ennetava meetmena suunavad nad kõik Eesti Energia Ida-Virumaa töötajad, kelle töö seda vähegi võimaldab, kodukontorisse. «Taastuvad ka kõik kevadel eriolukorra ajal kasutusel olnud ettevaatusabinõud,» lisas ta.
Ta ütles, et säilib varustuskindlus ja elutähtsa teenuse osutamine - nii õlitehased kui ka elektrijaamad on kütusega varustatud.
Esmalt sai koroonaviiruse diagnoosi 19. augustil kaevanduse töötaja, seejärel tuvastas ettevõte temaga kontaktis olnud 17 kolleegi, kes tegid viirusetesti.
Estonia kaevanduse töö peatamine puudutab üle 700 inimese nii Eesti Energiast kui ka partnerettevõtetest.
Järgmisel nädalal otsustab Eesti Energia edasised sammud.